Մարդկային վեհ նկարագրերով Ուսուցչապետերի, գիտելիքների անսպառ շտեմարան արվեստագետների անխոնջ միասնության մի ուրույն կաճառ էր անցյալ դարակեսի մեր թատերակրթարանը։ Նրանցից մեկին` Վարդան Աճեմյանին էր վիճակված լինել գլխավոր ճարտարապետը շնորհալի երիտասարդի արվեստի նորակառույց տաճարի: Ուսանելով Վարդան Նիկիտիչի դերասանական կուրսում` Երվանդ Ղազանչյանը, իր իսկ հղացած գեղեցիկ միջոցառումների խճանկարով, հընթացս նաև իմաստավորում էր ինստիտուտի ուսանողական առօրյան` կազմակերպչական ակներև տաղանդով շուրջը հավաքելով արվեստին զինվորագրված նվիրյալներին: Նոր հերթափոխի հայտնության ավետիս ավարտական ներկայացումների տեղատարափ ծափերով սրտապնդված` 13 համակուրսեցիներով մեկնեցին Ղափանի նորաբաց պետական թատրոն: Նոր կյանք ստացավ հեռավոր լեռների ծոցում ծվարած ամբողջ երկրամասը: